Samhita

Samhita (Sanskrit: संहिता IAST: Saṃhitā) secara literal bermaksud "dihimpunkan, disatukan, penyatuan", satu "koleksi",Gavin D. Flood (1996). An Introduction to Hinduism. Cambridge University Press. pp. 37. ISBN 978-0-521-43878-0. dan juga "gabungan teks atau ayat yang tersusun secara sistematik dan berpandukan peraturan". Saṃhitā turut merujuk kepada lapisan teks paling purba dalam Veda, yang terdiri daripada mantra, himpunan puji-pujian, doa, litani dan berkat.Lochtefeld, James G. "Samhita" in The Illustrated Encyclopedia of Hinduism, Vol. 2: N-Z, Rosen Publishing, ISBN 0-8239-2287-1, page 587 

Sebahagian daripada Samhita Veda membentuk bahagian tertua yang masih hidup dalam tradisi Hindu.

 Etimologi 
Samhita ialah perkataan Sanskrit yang berasal daripada awalan sam (सम्), yang bermaksud ‘bersama’, dan hita (हित), bentuk past participle kepada akar kata kerja dhā (धा) yang bermaksud ‘meletakkan’. Gabungan kata ini membawa maksud "dihimpunkan, disatukan, digubah, tersusun, diletakkan bersama, penyatuan", sesuatu yang seiring atau selaras dengan prinsip seperti Dharma atau keadilan, dan juga "berkaitan dengan".

Samhitā , dalam bentuk feminin, digunakan sebagai kata nama yang bermaksud "kesatuan, hubungan, penyambungan", "gabungan huruf menurut peraturan eufonik", atau "sebarang koleksi teks atau ayat yang tersusun secara metodik".Friedrich Max Müller (1891). The Sacred Books of the East. Clarendon Press. p. xlii.

 Perbincangan 
Dalam konteks yang paling umum, Samhita boleh merujuk kepada sebarang koleksi teks atau ayat yang tersusun secara sistematik: mana-mana shastra, sutra, atau Epik Sanskrit, termasuk juga teks-teks Veda, boleh dirujuk sebagai Samhita.

Namun begitu, dalam kesusasteraan kontemporari, Samhita biasanya merujuk kepada bahagian paling awal dan kuno dalam Veda. Bahagian ini mengandungi mantra – bunyi-bunyi suci yang mempunyai atau tidak mempunyai makna harfiah, serta puji-pujian, doa, litani, dan berkat yang memohon kepada alam semula jadi atau dewa-dewa Veda. Samhita Veda merujuk kepada teks-teks purba yang bersifat metrikal dan disusun secara matematik dengan tepat bagi setiap Veda (Rigveda, Yajurveda, Samaveda dan Atharvaveda).

Veda telah dibahagikan kepada empat jenis teks – Samhita (mantra dan berkat), Brahmana (teks berkenaan ritual, upacara, korban dan korban simbolik), Aranyaka (ulasan tentang ritual, upacara dan korban), dan Upanishad (teks yang membincangkan meditasi, falsafah dan pengetahuan kerohanian). Samhita kadangkala dikenali sebagai karma-khanda (कर्म खण्ड, bahagian berkaitan tindakan atau ritual), manakala Upanishad dikenali sebagai jnana-khanda (ज्ञान खण्ड, bahagian berkaitan pengetahuan atau kerohanian). Aranyaka dan Brahmana pula diklasifikasikan secara pelbagai – ada kalanya sebagai karma-khanda yang bersifat upacara, dan ada kalanya (atau sebahagian daripadanya) sebagai jnana-khanda.

Samhita Veda dahulunya dilagukan dalam upacara dan ritual, dan sebahagian daripadanya kekal sebagai bahagian tertua yang masih hidup dalam tradisi Hindu.

Kajian menyeluruh terhadap Veda dan teks-teks selepasnya menunjukkan bahawa himpunan Samhita dan teks-teks Veda yang berkaitan dahulunya jauh lebih luas daripada apa yang tersedia pada hari ini. Namun begitu, sebahagian besar daripadanya telah hilang pada suatu ketika dalam sejarah India atau secara beransur-ansur sepanjang tempoh masa tertentu.

Secara sejarahnya, terdapat lima versi (resensi) Rigveda Samhita, namun kini hanya satu yang masih wujud. Samaveda pula mempunyai tiga Samhita, dua daripadanya sangat serupa, manakala Atharvaveda mempunyai dua. Istilah "samhita" juga muncul dalam judul beberapa teks bukan-Veda seperti Pancharatra Samhita dan Brhat Samhita, sebuah karya astrologi, serta dalam Bhagavata Purana, yang merujuk kepada dirinya sendiri sebagai sebuah samhita.

 Taittirīya Saṁhitā 
Walaupun diketahui bahawa terdapat 85 śākhā atau versi resensi Kṛṣṇa Yajurveda pada asalnya, hanya empat yang masih wujud hingga ke hari ini. Daripada jumlah ini, Taittirīya Saṁhitā merupakan yang paling penting dan juga yang paling luas kandungannya. Mujurlah, kesemua cabang Veda ini — Saṁhitā, Brāhmaṇa, Āraṇyaka, Upaniṣad, serta Śrauta dan Gṛhya Sūtra — masih dapat diakses hingga sekarang.Swami Harshananda, A Concise Encyclopaedia of Hinduism

Samhita ini sangat terkenal dan banyak dikaji di India Selatan. Ia mengandungi 7 kāṇḍa (bahagian), 44 prapāṭhaka (bab), dan 651 anuvāka (petikan yang menyerupai mantra).

Di dalamnya, ayat-ayat mantra (berbentuk metrik) dan petikan prosa bercampur antara satu sama lain. Ayat-ayat metrik ini digunakan dalam upacara korban Veda, manakala petikan prosa menerangkan cara penggunaannya.

Upacara korban yang dibincangkan dalam Saṁhitā ini termasuklah:

Pauroḍāśa, Yājamāna, Vājapeya, Rājasūya, Darśapūrṇamāsa, serta beberapa Somayāga.

Sāyaṇa (abad ke-14 Masihi) merupakan tokoh ulasan yang paling penting bagi Saṁhitā ini. Ulasan beliau bukan sahaja luas cakupannya, malah bersifat ilmiah dan mendalam.

 Kathaka Samhita 
Krishna Yajurveda mempunyai empat shakha atau resensi. Kathaka Samhita (atau Katha Samhita) merupakan yang ketiga dalam siri tersebut.

Kini, tidak ramai pengikut Samhita ini ditemui, bahkan di India Selatan yang merupakan tempat asal Krishna Yajurveda.

Karya ini mengandungi lima kanda atau bahagian. Setiap kanda ini pula dibahagikan kepada subseksyen yang dikenali sebagai sthanaka.

Berikut ialah ringkasan kandungannya:
KandaSthanakaKandungan1. Ithimikakanda18Purodasha (kek beras), adhvara, beberapa yajna seperti Vajapeya dan Rajasuya.2. Madhyamikakanda12Savitri, svarga (syurga), dikshita (pelaksana korban yang ditahbis), ayushyahoma dan sebagainya.3, 4 dan 5. Orimikakanda10Sattra, Chaturmasya, sava, Sautrayani dan lain-lain.
Kelima-lima kanda dengan empat puluh sthanaka keseluruhannya mengandungi 3091 mantra.

 Maitrayaniya Samhita 
Bahagian Samhita dalam Krishna Yajurveda dikatakan pernah mempunyai 85 shakha atau resensi. Namun, hanya empat yang masih wujud hari ini, dan Maitrayaniya Samhita merupakan yang kedua daripadanya. Ia merupakan gabungan antara prosa dan ayat metrik. Ia mengandungi 2144 mantra, di mana 1701 daripadanya diambil secara langsung daripada Rigveda. Beberapa mantra dalam Samhita ini juga terdapat dalam Kathaka dan Taittiriya Samhita.

Samhita ini terbahagi kepada empat kanda atau buku, yang masing-masing dibahagikan lagi kepada prapathaka atau subseksyen.

Berikut ialah kandungan setiap kanda:

 Prathama atau Adima Kanda: Mengandungi sebelas prapathaka. Beberapa upacara korban Veda seperti Darshapurnamasa, Chaturmasya dan Vajapeya dihuraikan di sini.
 Dvitiya atau Madhyama Kanda: Mengandungi tiga belas prapathaka yang membincangkan beberapa kamyestis (korban yang dilakukan atas dasar keinginan), Rajasuya dan Agniciti (ritual menyusun mezbah api).
 Tritiya atau Upari Kanda: Mengandungi enam belas prapathaka. Upacara seperti Ashvamedha dan Sautramani diterangkan di dalamnya.
 Caturtha atau Khila Kanda: Mengandungi empat belas prapathaka. Bahagian ini menghuraikan pelbagai kelengkapan dan ritual penting yang berkaitan dengan korban yang dijelaskan dalam tiga bahagian terdahulu.

 Suklayajurveda Samhita 
Suklayajurveda Samhita, atau lebih dikenali sebagai Vajasaneya Samhita, dikaitkan dengan maharesi agung Yajnavalkya dan dikatakan memiliki lima belas sakha (cabang pengajian atau resensi), yang dinamakan sempena para murid kepada siapa ajaran ini disampaikan. Antara cabang-cabangnya ialah Kanva, Madhyandina, Jabala, Baudheya, Sapeya, Parashara dan Baijavapa. Namun begitu, hanya dua sakha yang masih wujud hingga kini: Kanva dan Madhyandina; selebihnya telah lenyap ditelan zaman.Swami Harshananda, A Concise Encyclopaedia of Hinduism

Struktur dan Kandungan

 Kanvashakha mengandungi 2086 mantra yang tersebar dalam 40 adhyaya (bab), manakala Madhyandinashakha juga terdiri daripada 40 bab tetapi hanya mengandungi sekitar 1900 hingga 1975 mantra, mengikut versi yang berlainan. Tidak seperti Krishna Yajurveda, teks ini sepenuhnya dalam bentuk syair tanpa bahagian prosa.
 Bab-bab awal (1–10) memerihalkan pelbagai persiapan dan pelaksanaan yajna seperti Darshapurnamasa, Agnyadhana, Agnihotra, dan Somayaga, serta puja kepada dewa-dewi termasuk Agni, Indra, Rudra dan para Ashvin.
 Bab 11 hingga 15 menumpukan pada upacara Agnicayana — penyusunan altar berapi yang kompleks, dibina dengan lebih 10,000 bata dalam bentuk seekor burung yang sedang melebarkan sayap.
 Bab ke-16 mengandungi Rudradhyaya yang masyhur, sering digunakan dalam upacara Shatarudriya homa, juga terdapat dalam Taittiriya Samhita (4.5).
 Bab 17–21 memperincikan ritual lanjut seperti vasordhara (penuangan ghee tanpa henti ke dalam api), Sautramani, pemujaan kepada Ashvin, Sarasvati dan para pitri (roh leluhur), dan pengagungan terhadap Agni dan Indra.
 Bab 22 hingga 25 mempersembahkan rincian tentang Ashvamedha, upacara korban kuda yang terkenal dalam Veda, diikuti oleh puja terhadap kuda dan Dewa Surya, serta pengagungan terhadap senjata perang.
 Bab 30 dan 31 membicarakan tentang Purushamedha (korban manusia), mempersembahkan 184 jenis makhluk sebagai simbol pengorbanan, yang difahami oleh para sarjana sebagai alegori semata-mata.
 Bab 32 dan 33 menyentuh Sarvamedha, pengorbanan menyeluruh yang merangkumi puja dan permohonan untuk kebijaksanaan, pengetahuan, dan kekayaan.
 Bab 34 dan seterusnya memperlihatkan kepelbagaian tema termasuk Shivasanakalpopanishad, himne-himne kepada Bhaga, Pushan dan Brahmanaspati, serta mantra untuk Pitrimedha (bab 35) dan Pravargya (bab 36–39), satu upacara rahsia dan kuno.
 Bab ke-40 adalah Isavasya Upanishad yang masyhur, yang menjadi salah satu Upanishad utama dalam tradisi Vedanta.

Ajaran dan Pandangan Falsafah

Suklayajurveda Samhita menekankan bahawa pelaksanaan yajna secara teliti dan mengikut aturan merupakan matlamat tertinggi hidup (purushartha). Bahkan, para dewa sendiri memperolehi kekuatan istimewa melalui pelaksanaan yajna. Kuasa mantra dipandang sebagai luar biasa — dapat membawa kebaikan jika dilafaz dengan betul, dan sebaliknya mendatangkan kebinasaan jika disalahucap. Keberkesanan mantra tidak hanya terletak pada maksudnya, tetapi juga pada ketepatan pengucapannya, yang menjadi tumpuan utama dalam pengajian dan amalan Veda.

 Kapisthala Kathaka Samhita 
Kapisthala-Kathaka-Samhita merupakan salah satu Samhita daripada kelompok Krishna Yajurveda. Satu-satunya manuskrip yang masih ada kini adalah tidak lengkap. Sistem svara (intonasi Veda) dalam teks ini menyerupai sistem intonasi Rigveda.Swami Harshananda, A Concise Encyclopaedia of Hinduism

Ia mengandungi 64 bab yang disusun dalam 8 ashtaka (bahagian utama). Berikut ialah maklumat yang tersedia pada masa ini:

 Ashtaka Pertama:   Lengkap sepenuhnya dengan lapan bab.
 Ashtaka Kedua:   Rosak dan tidak lengkap.
 Ashtaka Ketiga:   Bab 9 hingga 24 telah hilang.
 Ashtaka Keempat:   Bab 25 hingga 31 masih wujud. Bab ke-32 telah hilang. Bab ke-27 mengandungi Rudradhyaya yang terkenal.
 Ashtaka Kelima:   Semua bab telah ditemui kecuali bab ke-33.
 Ashtaka Keenam:   Bab ke-43 telah hilang. Tujuh bab yang lain masih ada.

Dari segi kandungan, ia hampir serupa dengan Samhita-Samhita lain dalam tradisi Krishna Yajurveda.

 Rujukan 
Kategori:Teks Hindu
Kategori:Teks Sanskrit
Kategori:Hinduisme